Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2021/C 83/11)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI ENOTNEGA DOKUMENTA

„GIGONDAS“

PDO-FR-A0143-AM02

Datum obvestila: 14. december 2020

OPIS ODOBRENIH SPREMEMB IN RAZLOGI ZANJE

1. Območje v neposredni bližini

Seznam občin departmaja Vaucluse, vključenih v območje v neposredni bližini, je dopolnjen z občinama Visan in Mazan.

Z vključitvijo občin Visan in Mazan, ki sta na meji razmejenega območja, se upošteva razvoj označbe in spoštujejo njeni temeljni elementi, zlasti človeška povezava. Organ za zaščito in upravljanje označbe poudarja sodelovanje gospodarskih subjektov, ki so vključeni v življenje označbe in imajo strukture za proizvodnjo vina v teh dveh občinah.

Ta sprememba vpliva na enotni dokument in je navedena v delu „Dodatni pogoji – območje v neposredni bližini“.

ENOTNI DOKUMENT

1. Ime proizvoda

Gigondas

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vina

Mirna vina rosé

Vina imajo najmanj 12,5-odstotni volumenski delež naravnega alkohola.

Ob pakiranju:

vsebnost fermentirnih sladkorjev (glukoze in fruktoze) je največ 3 grame na liter.

Druga analitska merila so v skladu s predpisi Skupnosti.

Rdeča vina in vina rosé so pridelana predvsem iz sort grenache N, syrah N in mourvèdre N.

Sorta grenache N pri zvrščanju prinaša tanine in polnost. Sorta syrah N, ki se dodaja v zmernih količinah, spoštuje značaj vina ter okrepi njegovo barvo, intenzivnost arom in primernost za staranje.

Sorta mourvèdre N z veliko antioksidativno učinkovitostjo je popolno dopolnilo sorte grenache N. Izboljša aromatično kompleksnost, prispeva začimbne note in je popolna za donegovanje v lesu.

Vino rosé predstavlja zelo majhen delež proizvodnje, vendar si zasluži vso pozornost, zlasti zaradi polnega okusa. Je izrazite rožnate barve z vijoličastimi odtenki. Njegov vonj ima značilno cvetico po mandlju in kuhanem jagodičju. Njegov okus je opojen in hkrati uravnotežen.

Splošne analitske lastnosti Največji delež skupnega alkohola (v vol. %) 14,5 Najmanjši delež dejanskega alkohola (v vol. %) Najnižja vsebnost skupnih kislin v miliekvivalentih na liter Najvišja vsebnost hlapnih kislin (v miliekvivalentih na liter) 14,28 Najvišja vsebnost skupnega žveplovega dioksida (v miligramih na liter)

Mirna rdeča vina

Vina imajo najmanj 12,5-odstotni volumenski delež naravnega alkohola.

Ob pakiranju:

— vsebnost jabolčne kisline je največ 0,4 grama na liter,

— indeks skupnih polifenolov je 45 ali več,

— vsebnost fermentirnih sladkorjev (glukoze in fruktoze) je največ 3 grame na liter.

Druga analitska merila so v skladu s predpisi Skupnosti.

Rdeča vina in vina rosé so pridelana predvsem iz sort grenache N, syrah N in mourvèdre N.

Sorta grenache N pri zvrščanju prinaša tanine in polnost. Sorta syrah N, ki se dodaja v zmernih količinah, spoštuje značaj vina ter okrepi njegovo barvo, intenzivnost arom in primernost za staranje.

Sorta mourvèdre N z veliko antioksidativno učinkovitostjo je popolno dopolnilo sorte grenache N. Izboljša aromatično kompleksnost, prispeva začimbne note in je popolna za donegovanje v lesu.

Rdeče vino je starano vino svetlikajoče se barve, ki sega od rubinasto do temno granatno rdeče. Mlado vino je dobro strukturirano, darežljivo in ima cvetico po zelo zrelem rdečem in črnem jagodičju. Razvija se v smeri divjih odtenkov podrasti in gomoljik.

Splošne analitske lastnosti Največji delež skupnega alkohola (v vol. %) 14,5 Najmanjši delež dejanskega alkohola (v vol. %) Najnižja vsebnost skupnih kislin v miliekvivalentih na liter Najvišja vsebnost hlapnih kislin (v miliekvivalentih na liter) 17,3 Najvišja vsebnost skupnega žveplovega dioksida (v miligramih na liter)

5. Enološki postopki

(a) Posebni enološki postopki

Vzgoja vinske trte

Pridelovalna praksa

— Razmik med vrstami ne sme biti večji od 2,5 m.

— Vsak trs ima na voljo največ 2,5 kvadratnega metra površine. Ta površina se dobi tako, da se razdalja med vrstami pomnoži z razdaljo med trsi v isti vrsti.

— Razmik med trsi v isti vrsti je med 0,8 metra in 1,25 metra.

— Trsi se obrezujejo s kratko rezjo (kotlasta ali kordonska oblika royat) z največ šestimi rezniki. Vsak reznik ima največ dve očesi.

— Obdobje vzgoje ali pomlajevanja za kordonsko obliko royat je omejeno na dve leti. V tem obdobju je dovoljena rez enojni guyot z največ osmimi očesi na rodnem lesu in enim reznikom z največ dvema očesoma.

Namakanje se lahko dovoli.

Enološki postopki

Posebni enološki postopek

— Prepovedana je vsakršna toplotna obdelava potrganega grozdja nad 40 °C.

— Prepovedana je uporaba lesenih trsk.

— Pri obdelavi vin rosé je prepovedano samostojno ali v mešanici z drugimi pripravki uporabljati oglje za enološko uporabo.

Poleg zgoraj navedenih določb je treba pri vinih v zvezi z enološkimi postopki upoštevati obveznosti, določene na ravni Skupnosti ter v zakoniku o kmetijstvu in morskem ribištvu.

(b) Največji donosi

40 hektolitrov na hektar

6. Razmejeno geografsko območje

Trgatev grozdja, vinifikacija, obdelava in donegovanje vina potekajo na ozemlju občine Gigondas v departmaju Vaucluse.

7. Glavne sorte vinske trte

grenache N

mourvèdre N – monastrell

syrah N – shiraz

8. Opis povezave

Območje kontrolirane označbe porekla „Gigondas“, ki je priznana vinorodna lega „Cru des Côtes du Rhône“ in leži sredi južnih vinorodnih predelov doline reke Rone, je del znamenitega apnenčastega masiva Dentelles de Montmirail, katerega veličasten in nenavaden relief je izoblikovala erozija. Geografsko območje je občina Gigondas v departmaju Vaucluse. Vinogradi se nahajajo na legah, ki ščitijo pred pretirano poletno osončenostjo, na nadmorski višini od 160 do 400 metrov. Njihova lega na gričih jih ščiti pred meglo in spomladanskimi pozebami ter zagotavlja vsakoleten stalen pridelek. Podnebje je provansalsko v pravem pomenu besede, to je podnebje nasprotij z vročimi sredozemskimi poletji in močnim mistralom. Tako kot v celi sredozemski regiji so v obdobju enakonočja možni hudi nalivi.

Vas Gigondas, ki leži ob vznožju masiva Dentelles de Montmirail, že dve tisočletji živi predvsem od vinske trte. Ustanovitev prvih vinogradniških posestev se pripisuje vojakom 2. rimske legije. V 19. stoletju se proizvodnja in sloves vin „Gigondas“ samo povečujeta. Leta 1924 se na podlagi zakona z dne 6. maja 1919 za ta ugledna vina zahteva označba porekla „Gigondas“.

Proizvodnja vin „Gigondas“, ki je prvotno vpisana v geografsko območje kontrolirane označbe porekla „Côtes du Rhône“ (odlok z dne 19. novembra 1937), je hitro priznana zaradi kakovosti in identitete njenih vin. Tako se lahko od leta 1951 ime občine naravno povezuje z imenom kontrolirane označbe porekla „Côtes du Rhône“, z odlokom z dne 6. januarja 1971 pa je priznana kontrolirana označba porekla „Gigondas“, ki se tako vključi v družino vin z vinorodne lege „Crus des Côtes du Rhône“.

Vina se po barvi delijo na rdeča vina, ki predstavljajo 99 % proizvodnje, in vina rosé, ki se proizvajajo v manjšem obsegu. Rdeča vina in vina rosé so pridelana predvsem iz sort grenache N, syrah N in mourvèdre N.

Rdeče vino je starano vino svetlikajoče se barve, ki sega od rubinasto do temno granatno rdeče. Mlado vino je dobro strukturirano, darežljivo in ima cvetico po zelo zrelem rdečem in črnem jagodičju. Razvija se v smeri divjih odtenkov podrasti in gomoljik.

Vino rosé predstavlja zelo majhen delež proizvodnje, vendar si zasluži vso pozornost, zlasti zaradi polnega okusa. Je izrazite rožnate barve z vijoličastimi odtenki. Njegov vonj ima značilno cvetico po mandlju in kuhanem jagodičju. Njegov okus je opojen in hkrati uravnotežen.

Vas Gigondas, ki se je v preteklosti imenovala „jucunditas“, kar v latinščini pomeni veselje in radost, upravičeno velja za idealno občino za proizvodnjo vin z močno identiteto in dolgo priznano kakovostjo.

Skupnost ljudi te občine je že v preteklosti znala izkoristiti naravne danosti tega ozemlja, kjer je vinska trta našla svoj dom, in spoštovati izvirnost surovine, ki jo pridobiva z obdelovanjem zemlje.

V srcu te veličastne in zaradi mezoklime, ki jo ustvarja, dobrodejne pokrajine, na območju, kjer rastejo črničevje in oljke, ležijo vinogradi na prepustnih tleh, ki zmanjšujejo erozijo zaradi odtekanja padavinske vode in omogočajo hitro sušenje skrbno izbranih parcel. Tla so na splošno sestavljena iz glinaste podlage, ugodne za obvladovanje zalog vode, z veliko kamenja, ki po eni strani prispeva k sušenju in ima po drugi strani pozitiven termični vpliv v fazi zorenja grozdja. Višina gričev (od 160 metrov do 400 metrov), ki se dvigajo nad meglo reke Rone, in njihova usmerjenost (sever-severo-zahod) preprečujeta pretirano osončenost in spomladanske pozebe.

Podnebje občine Gigondas tako uživa vse prednosti provansalskega podnebja: osončenost in mistral, suh in mrzel veter, ki omejuje razvoj glivičnih bolezni in spodbuja naravno zgoščevanje soka v jagodah, pred slabostmi pa ga ščiti gorska veriga Dentelles de Montmirail.

Vsi ti dejavniki v povezavi z delom ter znanjem in veščinami vinogradnikov, ki se kažejo zlasti v trsnem izboru in pazljivem ravnanju s potrganim grozdjem, ki se obvezno prebira, že tisočletja omogočajo priznanje, razvoj slovesa in predvsem ohranjanje identitete vina, proizvedenega na območju označbe „Gigondas“.

9. Bistveni dodatni pogoji (pakiranje, označevanje, ostale zahteve)

Območje v neposredni bližini

Pravni okvir:

nacionalna zakonodaja.

Vrsta dodatnega pogoja:

izjema v zvezi s proizvodnjo na razmejenem geografskem območju.

Opis pogoja:

območje v neposredni bližini, opredeljeno z izjemo za proizvodnjo, obdelavo in donegovanje vina, obsega ozemlje naslednjih občin departmaja Vaucluse: Aubignan, Le Barroux, Beaumes-de-Venise, Beaumont-du-Ventoux, Bédarrides, Bollène, Buisson, Caderousse, Cairanne, Camaret-sur-Aigues, Caromb, Carpentras, Châteauneuf-du-Pape, Courthezon, Le Crestet, Entrechaux, Faucon, Jonquières, Lafare, Lagarde-Paréol, Lamotte-du-Rhône, Lapalud, Loriol-du-Comtat, Malaucène, Mazan, Mondragon, Mornas, Orange, Piolenc, Puymeras, Rasteau, Roaix, La Roque-Alric, Sablet, Sainte-Cécile-les-Vignes, Saint-Hippolyte-le-Graveyron, Saint-Léger-du-Ventoux, Saint-Marcellin-lès-Vaison, Saint-Romain-en-Viennois, Saint-Roman-de-Malegarde, Sarrians, Séguret, Sérignan-du-Comtat, Sorgues, Suzette, Travaillan, Uchaux, Vacqueyras, Vaison-la-Romaine, Vedène, Villedieu, Violès in Visan.

Dodatne navedbe pri označevanju

Pravni okvir:

nacionalna zakonodaja.

Vrsta dodatnega pogoja:

dodatne določbe o označevanju.

Opis pogoja:

(a) pri označevanju vin s kontrolirano označbo porekla se lahko navede ime manjše geografske enote, če: — gre za kraj, zaveden v katastru, — je ta naveden na prijavi pridelka.

(b) pri označevanju vin s kontrolirano označbo porekla se lahko navede večja geografska enota „Cru des Côtes du Rhône“ ali „Vignobles de la Vallée du Rhône“. Pogoji za uporabo večje geografske enote „Vignobles de la Vallée du Rhône“ so opredeljeni s sporazumom, podpisanim med različnimi zadevnimi organi za zaščito in upravljanje.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-390b3134-5e0e-48c1-a6ed-8dae06798096

(1) UL L 9, 11.1.2019, str. 2.